Martin Hermannsson, landsliðsmaður í körfubolta, sleit í gær krossband á vinstra hné í leik í úrslitakeppninni á Spáni með liði sínu Valencia. Martin missir því af mikilvægum landsleikjum í sumar undankeppni heimsmeistaramótsins í júlí og ágúst.
Einn besti körfuboltamaður landsins Martin Hermannsson fór sárþjáður af velli í leik liðsins gegn Baskonia, atvikið átti sér stað í fyrri hálfleik þegar Martin keyrði upp að körfunni, hoppaði upp, og kastaði boltanum út á samherja. Við lendingu virðist eitthvað hafa gefið sig í vinstra hnéinu og eftir nánari skoðun er búið að fá staðfestingu á því að það er krossbandið.
Þetta þýðir löng fjarvera frá körfuboltavellinum fyrir Martin sem hafði átt frábært tímabil á Spáni en lið hans, Valencia, datt úr leik í úrslitakeppninni í gær eftir tap í leiknum gegn Baskonia. Martin missir af landsleikjunum í júlí og ágúst en 1. júlí á liðið heimaleik gegn Hollendingum í undankeppni HM en sá leikur verður sýndur beint á RÚV.
Landsliðskonan Lovísa Thompson hefur ákveðið sín næstu skref á handboltaferlinum, hún heldur til Ringkøbing á láni frá Val í sumar. Ringkøbing leikur í dönsku úrvalsdeildinni og kom upp úr 1.deildinni fyrir síðasta tímabil sem lauk á dögunum, þar endaði liðið í næstneðsta sæti en bjargaði veru sinni í deildinni með góðum árangri í umspili og ljóst að það á að styrkja liðið fyrir komandi átök.
Lovísa, sem er 22 ára gömul, hefur unnið allt sem hægt er að vinna hér á landi bæði með uppeldisfélagi sínu, Gróttu, og Val. Hún lék með Val í fjögur tímabil, vann þrefalt með liðinu tímabilið 2018-19 og varð svo bikarmeistari með því á síðasta tímabili.
Nú fer að líða að úrslitastund á eitt af risamótum ársins í tennisheiminum. Opna franska meistaramótið hefur mótið spilast þannig að tveir af bestu tennisköppum sögunnar mætast í 8-manna úrslitum. Annar þeirra er Serbinn Novak Djokovic sem á 20 sigra frá stórmótum og er sem stendur í efsta sæti heimslistans, en hann á einungis tvo sigra frá Opna franska, hinn er Spánverjinn Rafael Nadal sem á 21 risamótstitil og hafa 13 þeirra komið á Opna franska. Opna franska er leikið á yfirborði úr leir og hefur Nadal öðlast viðurnefnið konungur leirsins, einfaldlega vegna þess hve góður hann er á þessu móti. Leikurinn milli þeirra fer fram klukkan 18:45 í kvöld.
Landsliðsmaðurinn Martin Hermannsson sleit í gær krossband á vinstra hné í leik í úrslitakeppninni á Spáni með liði sínu Valencia. Martin missir því af mikilvægum landsleikjum í undankeppni heimsmeistaramótsins í júlí og ágúst.